Þjálfarinn Yngvi Gunnlaugsson mun bætast í þjálfarateymi karlaliðs Njarðvíkur fyrir komandi leiktíð í Domino´s-deild karla . Yngvi slæst því í för með Einari Árna Jóhannssyni þjálfara og Halldóri Karlssyni aðstoðarþjálfara en Yngvi mun eins og Halldór gegna aðstoðarþjálfarastörfum . Yngvi mun einnig þjálfa tvo af yngri flokkum félagsins á komandi vetri . Kristín Örlygsdóttir formaður Körfuknattleiksdeildar Njarðvíkur sagði komu Yngva til félagsins mikið ánægjuefni . „ Með Yngva kemur mikil reynsla en þarna fer þjálfari sem m.a. gerði Haukakonur að Íslandsmeisturum 2009 . Þá er það líka ánægjulegt fyrir yngri flokkana okkar að Yngvi muni láta til sín taka á því sviði og við í Njarðvík mjög spennt að fá hann til starfa , “ sagði Kristín . Yngvi þjálfaði karlalið Vestra í 1. deild á síðustu leiktíð þar sem liðið hafnaði í 5. sæti deildarinnar með 12 sigra og 9 tapleiki og þá var hann einnig yfirþjálfari yngri flokka Vestra .